Vorsø: Fire kvier svømmede for nylig den lange vej fra Alrø til Vorsø, og tilsyneladende har de fundet sig til rette på øen.

- Der er et sted, hvor der er væltet nogle træer. Der er opstået et rum, og der går de ind om natten og står, som om de er i en stald. Så går de ud og græsser om dagen, siger Jens Gregersen, der er naturvejleder og beboer på øen.

Han har prøvet at komme tæt på dyrene, men de er ikke tamme. Og hvis han kommer for nær dem, stikker de af.

Københavns Universitet købte Vorsø i 1928 for et legat, som en zoolog havde skænket. Øen er fredet og ligger i et Natura 2000-område, og i dag hører øen under Silkeborg Statsskovdistrikt. Vorsø er også kendt for at rumme en skarvkoloni, og for at beskytte naturen er den kun åben for mennesker med en besøgstilladelse. Sådan en behøver dyr ikke.

- Der er nogle testamentariske bestemmelser om, at man lader det komme, der kommer, og så vidt som muligt lader det leve her. Ejeren skal naturligvis have sine dyr igen, men de løber, når de ser mennesker, siger Jens Gregersen.